Un tamm troiad goude bout lakaet mam belo da rañjiñ; gris an amzer, ur choad e-tal ur lotisamant; klask a ran pellaat a-zoch an tier. Ur choad sapin, ur park goude; pas kalz a dra met klask a ran sellet doch ar plant disechet, goude bout kollet o frouezh. Tamm-ha-tamm, ar blantenn é vonet da netra. Ha just goude e soñjan: a-benn ar fin, a-bouez eo  gouiet, pa seller doch ur blantenn, hag ur blantenn-blez eo pe unan daou vlez, pe unan badus ! Cheñch a ra pasapl evit ar blantenn ! Ha lies-mat, ne glasker ket gouiet (me, da skouer, evit plant zo non ket evit gouiet)... a-benn ar fin eh och un tamm dismegañsus e-keñver ar blantenn ma ne ouiit ket an dra-se, a soñjen-me àr an hent-se. Evel pa ne rahech ket foutr ag he buhez.  Ma, goude an traoù-se e tostaan doch ar vourch en-dro, hep bout kavet forzh netra ispisial. Ur momant, setu ur blantenn  anvet antrisk, emañ é prientiñ boketoù ! Dan termen-mañ... da gustum ar re-se a vez e boketoù e miz Ebrel-Mae. Met atav e kaveet lod ha ne raont ket èl ar re arall. Hag evit plant zo, ar re a vev daou vlez da skouer, e vez rekis monet e bleuñv kousto pe gousto an eil blez ! Nem eus ket lâret, met ar blantenn-se zo a familh ar charotez.  Un tamm goude, setu ar vur vurzhudus. A-hed ar vur-se, kozh anezhi, tammoù plant (boutin a-walch) hag a gresk, ha dre mand eo ken uhel èldin, e chellan arvestiñ  dochte forzh aes. Aze, ur blantenn dule get pennoù iskis: seblant a ra e kresk del doch lein ar barrad boketoù... Un nebeudig ag ar plant-se a zo e boketoù; ar jeraniom da skouer. Hag amañ, ur radenenn-derv (polipod), komzet em eus anezhe an deiz arall.  Met geo ! polypode4.jpg  Ha pa droan an delienn, setu ar sporañjoù (an organoù hag a brodu hag a zoug ar  spor) orañjez-flamm, un dudi ! Ur misi a gavan ! Eya, e-kreiz Kalañ-Goañv, miz Du, setu livioù splann, met no gweler ket rak evel just ar re-se zo troet a-benn dan dias. Ya, keneve-se e vehe glebiet ar sporañjoù get an dour-glav forzh aes... ret eo krediñ neuze e vez kaset ar spor raden-derv get an avel. Ma, eh an da sellet er levrioù.    Setu, goude bout desket un dra (rak a-benn ar fin, ne ouien ket da be termen ag ar blez e weler spor èl-se edan ar raden-derv) e talchan get ma hent. Karot a zo  é tonet e boketoù ivez aze, ma !    Ha setu achu ma zroiad.